Komisjoni teatis – Rikkumismenetlustes komisjoni poolt Euroopa Liidu Kohtule esildatava põhisumma ja karistusmakse arvutamiseks kasutatavate andmete ajakohastamine

(2019/C 309/01)

I. Sissejuhatus

EÜ asutamislepingu artikli 228 (nüüd ELi toimimise lepingu artikli 260 lõiked 1 ja 2) kohaldamist käsitleva komisjoni 2005. aasta teatisega (1) kehtestati alus, millele tuginedes arvutab komisjon rahaliste karistuste summa (kas põhisumma või karistusmaksed), mida ta palub Euroopa Kohtul kohaldada, kui ta annab asja liikmesriigi vastu algatatud rikkumismenetlusega seoses ELi toimimise lepingu artikli 260 lõike 2 alusel kohtusse.

Vastava arvutuse tegemiseks kasutatavate andmete ajakohastamist käsitleva 2010. aasta teatisega (2) kehtestas komisjon, et kõnealuseid makromajanduslikke andmeid tuleb igal aastal kohandada, et võtta arvesse muutusi inflatsioonis ja sisemajanduse koguproduktis (SKP).

Komisjoni 2011. aasta teatises Euroopa Liidu toimimise lepingu artikli 260 lõike 3 kohaldamise kohta (3) ja komisjoni 2017. aasta teatises „ELi õigus: parema kohaldamisega paremad tulemused“ (4) on rõhutatud, et komisjoni 2005. aasta teatisega ette nähtud meetodit kasutatakse ka nende rahaliste karistuste arvutamiseks, mida komisjon palub Euroopa Kohtul kohaldada ELi toimimise lepingu artikli 260 lõike 3 kohaselt.

Käesoleva teatisega ettenähtud iga-aastasel ajakohastamisel võetakse arvesse iga liikmesriigi inflatsiooni ja SKP dünaamikat, (5) mis väljendab asjaomase liikmesriigi maksevõimet. Asjaomase inflatsioonimäärana ja SKP statistiliste andmetena tuleks kasutada neid, mis määrati kindlaks kaks aastat enne ajakohastamise aastat („t–2 reegel“), kuna kaks aastat on minimaalne aeg, mis on vajalik suhteliselt stabiilsete makromajanduslike andmete kogumiseks. Lisaks on liikmesriikide institutsionaalse kaalu alust 2019. aasta veebruari teatisega (6) muudetud: kui varem põhines see sellel, mitu häält igal liikmesriigil nõukogus häälte arvestamise reeglite järgi oli, siis nüüd on selle aluseks igale liikmesriigile Euroopa Parlamendis ette nähtud kohtade arv.

Seetõttu on käesoleva teatise aluseks 2017. aasta majandusandmed nominaalse SKP ja SKP deflaatori kohta (7) ning liikmesriigi kohtade arv Euroopa Parlamendis.

II. Ajakohastamise komponendid

Muudetavate majanduslike kriteeriumide loetelu on järgmine:

— karistusmakse standardne kindla suurusega summa, (8) mis on praegu 3 105 eurot, tuleks viia kooskõlla inflatsiooniga;

— päevase summa arvutamise standardne kindla suurusega summa, (9) mille alusel määratakse kindlaks põhisumma, on praegu 1 035 eurot ning tuleks viia kooskõlla inflatsiooniga;

— eritegur „n“, (10) mis vaadatakse läbi vastavalt asjaomase liikmesriigi SKPle, võttes arvesse liikmesriigi kohtade arvu Euroopa Parlamendis; põhisumma ja päevaste karistusmaksete arvutamisel kasutatakse sama tegurit „n“;

— minimaalsed põhisumma maksed (11) tuleks viia kooskõlla inflatsiooniga.

III. Ajakohastamine

Kui komisjon esitab asja Euroopa Kohtule ELi toimimise lepingu artikli 260 lõigete 2 ja 3 alusel, kohaldab ta rahaliste karistuste summa (kas põhisumma või karistusmaksed) arvutamisel järgmisi ajakohastatud väärtuseid:

1) karistusmakse arvutamise standardseks kindla suurusega summaks määratakse 3 116 eurot;

2) päevase summa arvutamise standardseks kindla suurusega summaks, mille alusel määratakse kindlaks põhisumma, määratakse 1 039 eurot;

3) 28 ELi liikmesriigi eritegur „n“ ja minimaalsed põhisummad on järgmised: Liikmesriik Eritegur „n“ Minimaalne põhisumma (tuhandetes eurodes) Belgia 0,79 2 037 Bulgaaria 0,24 619 Tšehhi Vabariik 0,52 1 341 Taani 0,51 1 315 Saksamaa 4,62 11 915 Eesti 0,10 258 Iirimaa 0,47 1 212 Kreeka 0,51 1 315 Hispaania 2,07 5 338 Prantsusmaa 3,39 8 743 Horvaatia 0,19 490 Itaalia 2,92 7 530 Küpros 0,09 232 Läti 0,12 309 Leedu 0,18 464 Luksemburg 0,15 387 Ungari 0,42 1 083 Malta 0,07 181 Madalmaad 1,14 2 940 Austria 0,67 1 728 Poola 1,27 3 275 Portugal 0,53 1 367 Rumeenia 0,64 1 651 Sloveenia 0,15 387 Slovakkia 0,27 696 Soome 0,44 1 135 Rootsi 0,80 2 063 Ühendkuningriik 3,40 8 768

Ajakohastatud väärtusi kohaldatakse otsuste suhtes, mida komisjon teeb Euroopa Kohtusse pöördumiseks ELi toimimise lepingu artikli 260 alusel, alates käesoleva teatise vastuvõtmisest. Nagu juba nimetatud komisjoni 2019. aasta veebruari teatise punktis 3, kohandab komisjon eespool esitatud väärtusi pärast seda, kui Ühendkuningriigi väljaastumine Euroopa Liidust on õiguslikult jõustunud.

(1) SEK(2005) 1658 (ELT C 126, 7.6.2007, lk 15).

(2) SEK(2010) 923/3. Seda teatist on muudetud 2011. aastal (SEK(2011) 1024 (lõplik)), 2012. aastal (C(2012) 6106 (final)), 2013. aastal (C(2013) 8101 (final)), 2014. aastal (C(2014) 6767 (final)), 2015. aastal (C(2015) 5511 (final)), 2016. aastal (C(2016) 5091 (final)), 2017. aastal (C(2017) 8720 (final)) ja 2018. aastal (C(2018) 5851 (final)) majandusandmete iga-aastase ajakohastamise käigus.

(3) ELT C 12, 15.1.2011, lk 1.

(4) ELT C 18, 19.1.2017, lk 10.

(5) Vastavalt 2005. ja 2010. aasta teatisega kehtestatud üldnormidele.

(6) C(2019) 1396 (final) (ELT C 70, 25.2.2019, lk 1).

(7) Inflatsioonimõõdikuna kasutatakse SKP deflaatorit. Põhisumma ja karistusmaksete ühtsed summad ümardatakse kümne lähima kordseni. Minimaalsed põhisummad ümardatakse lähima tuhandeni. Tegur „n“ ümardatakse kahe kümnendkohani.

(8) Päevase karistusmakse standardne või ühtne kindla suurusega summa määratakse kindlaks kindlaksmääratud põhisummana, mille suhtes kohaldatakse teatavaid osakaalu kordistajaid. Kaal kujutab endast kordajat, mis sõltub rikkumise raskusastmest ja kestusest ning asjaomasele liikmesriigile vastavast eritegurist „n“.

(9) Kindla suurusega summat tuleb kasutada põhisumma arvutamisel. ELi toimimise lepingu artikli 260 lõike 2 kohaldamisel saadakse põhisumma järgmiselt: päevane summa (mis saadakse, korrutades põhisumma makse standardse kindla suurusega summa raskusastme kordajaga ning seejärel saadud tulemuse eriteguriga „n“) korrutatakse rikkumise kestusega päevades alates esimese otsuse kuupäevast ja lõpetades rikkumise lõppemise päevaga või ELi toimimise lepingu artikli 260 lõike 2 kohase otsuse kuupäevaga. Vastavalt komisjoni teatise „Euroopa Liidu toimimise lepingu artikli 260 lõike 3 rakendamine“ (SEK (2010)1371 (lõplik); ELT C 12, 15.1.2011, lk 1) punktile 28 saadakse ELi toimimise lepingu artikli 260 lõike 3 kohaldamisel põhisumma järgmiselt: päevane summa (mis saadakse, korrutades põhisumma makse standardse kindla suurusega summa raskusastme kordajaga ning seejärel saadud tulemuse eriteguriga „n“) korrutatakse nende päevade arvuga, mis on möödunud alates direktiivis kehtestatud ülevõtmise tähtaja möödumisele järgnenud kuupäevast kuni rikkumise lõpetamise kuupäevani või ELi toimimise lepingu artikli 258 ja artikli 260 lõike 3 kohase otsuse tegemise kuupäevani. Kui eespool kirjeldatud arvutuskäigu tulemus ületab minimaalse põhisumma, tuleks kohaldada päevase summa alusel arvutatud põhisummat.

(10) Eriteguri „n“ puhul võetakse arvesse liikmesriigi maksevõimekust (sisemajanduse koguprodukt (SKP)) ja kohtade arvu Euroopa Parlamendis.

(11) Minimaalne kindlaksmääratud põhisumma makse määratakse kindlaks iga liikmesriigi kohta eriteguri „n“ alusel. Kui liidetud päevased põhisumma maksed ei ületa minimaalset kindlaksmääratud põhisummat, esitatakse kohtule ettepanek minimaalse kindlaksmääratud põhisumma kohta.